**BESZÁMOLÓ**

**Rendezvény: Hanukai hangolódás**

**Időpont:**

**Hanukai játszóház 2019. december 8. 10-12 óra (helyszín: Pegazus Színház)**

**Hanukai koncert 2019. december 11. 18 óra (helyszín: Pegazus Színház)**

**Hanukai gyertyagyújtás 2019. december 29. 16:30 óra (helyszín: pápai Zsinagóga)**

**Szervező: Pápa és Környéke Zsidó Kulturális Hagyományőrző Egyesület**

A Pápa és Környéke Zsidó Kulturális Hagyományőrző Egyesület negyedik alkalommal szervezte meg Hanuka ünnepét. Ezúttal már kibővült programmal, 3 rendezvénnyel várta az érdeklődőket az egyesület.

A szervezet célja, hogy hangsúlyt helyezzen azon ünnepek megismertetésére, melyek a zsidó hagyományőrzésben meghatározó helyet foglalnak el. Fontosnak tartja ezt azért, hogy megismertesse a város múltjában nagy szerepet játszó örökséggel a lakosságot, valamint azért, hogy a zsidóság szokásait, értékeit minél szélesebb körben elérhetővé tegye.

Az ünnep sajátosságain keresztül (fény szerepe, az ünnep történetének ismertetése, az ünnep zenei hagyományainak bemutatása, a Hanukához kapcsolódó gasztronómiai elemek kóstoltatása, a hagyományhoz kapcsolható játékok elkészítése) ezen alkalmak lehetőséget teremtettek a közösségépítésre, a hagyományátadásra, a tanulásra és ismeretterjesztésre – melyek minden egyesületi rendezvény alapvető elemei.

A hanukai játszóházon egy bábelőadás (A pöttyös c. darab a Pegazus Színház művészeinek előadásában) várta a gyerekeket, majd az ünnephez kapcsolódó ügyességi játékok és fejtörők várták őket.

A hanukai koncert vendége az Ábrahám fiai zenekar volt Budapestről. Fináli Gábor rabbi vezetésével az ünnep dallamai és a zsidó hagyományokhoz kapcsolódó énekek hangzottak el. Eközben megismerhette a hallgatóság a Hanuka történelmi gyökereit és az ünnep szokásait is.

A már hagyományos hanukai gyertyagyújtás a zsinagógába várta az érdeklődőket, ahol az idei évben felavathatta az egyesület a saját hanukai gyertyatartóját. E menora Sarkadi Nagy László és Végh Zsolt tervei alapján készült el – az egyesület felkérésére -, hogy az ünnepen már a pápai Hanukákon is lehessen saját gyertyatartója a közösségnek.

A hanukai programokat korosztályi és felekezeti hovatartozás nélkül hirdette meg az egyesület. A három rendezvényen összesen kb. 180 érdeklődő vett részt.

Fontos eredmény, hogy minden alkalommal új érdeklődőkkel bővül a rendezvények köre, ugyanakkor már egy állandónak mondható látogatói csoport is jellemzi a programokat.

A rendezvényt papír-alapú, valamint elektronikus felületeken terjesztett plakát hirdette. A helyi média tudósítást készített a rendezvényről.